એવું નથી કે આ પ્રકારનું વિમાન પહેલી જ વખત બન્યું છે, પરંતુ સૌથી મહત્વાકાંક્ષી અને સૌથી લાંબી મુસાફરી કરનાર પહેલું હશે. SI-2 બળતણ વગર વિશ્વભ્રમણ કરનાર સૌથી પહેલું વિમાન બની રહેશે. સૌથી સારી વાત તો એ છે કે આ ઇતિહાસમાં ભારત પણ સામેલ છે. ૩૫ હજાર કિલોમીટરની મુસાફરીની શરૂઆત અબુધાબીથી થઈ છે. મુસાફરી દરમ્યાન SI-2 કુલ ૧૨ જગ્યાએ રોકાશે. એમાં ભારતમાં અમદાવાદ અને વારાણસી પણ સામેલ છે. અમદાવાદથી આ વિમાન વારાણસી જશે અને ત્યાંથી પછી મ્યાનમાર, ચીન અને અમેરિકા જશે. આ વિમાનને બનાવનારા સાહસિકો આન્દ્રે બૉર્શબર્ગ અને બટ્રાર્‍ન્ડ પિકાર્ડ વારાફરતી આ સિંગલ સીટર વિમાન ઉડાડશે. ક્લીન એનર્જીનો સંદેશ લઈને ઊડતું આ વિમાન પૅસિફિક અને ઍટલાન્ટિક મહાસાગર પાર કરશે. એ ઑગસ્ટમાં મુસાફરી પૂરી કરીને અબુધાબીમાં પાછું ફરશે.